১৯৬৬ চনত অসম বাতৰিত সৌৰভ কুমাৰ চলিহাৰ প্ৰথম কল্পবিজ্ঞানৰ সম্পূৰ্ণ চৰিত্ৰ বহন কৰা আৱাজ নামৰ গল্পটি প্ৰকাশ হোৱাৰ পিছত ১৯৭০ চনত দৈনিক অসমত কঁকাল নামৰ এটি গল্পৰ জৰিয়তে দীনেশ চন্দ্ৰ গোস্বামীয়ে কল্পবিজ্ঞান জগতত প্ৰৱেশ কৰে। ব্যংগ ৰচনাৰ আৰ্হিৰ এই গল্পত ড° গোস্বামীয়ে কম্পেক্ট ৰেডিয়েটৰ নামৰ এবিধ যন্ত্ৰৰ আৱিষ্কাৰ বৰ্ণনা কৰিছে। আৰু আৱিষ্কাৰটোৰ অন্তৰ্নিহিত প্ৰণালীটোৰো ইংগিত দিছে,যিটোৰ ভিত্তি এটা সুবিদিত বৈজ্ঞানিক প্ৰক্ৰিয়া আৰু ই কোনো অলীক কল্পনা নহয়। তেখেতে নিজেই কৈছে যে এই কাহিনীবোৰ "প্ৰথমতে কাহিনী,তাৰ পাছতহে বিজ্ঞান...এই কাহিনীও মানুহ বা অন্য কোনো চৰিত্ৰৰ সাফল্য-সংঘাত,হৰ্ষ-বিষাদৰ কাহিনী মাত্ৰ বিজ্ঞানখিনি বা সম্ভাব্য বিজ্ঞানখিনি তাৰ উপজীব্য। তাক বাদ দি কাহিনী হ'ব নোৱাৰে"। তেওঁ বিভিন্ন কল্পবিজ্ঞান কাহিনী,জনপ্ৰিয় বিজ্ঞান ৰচনা,প্ৰাপ্তবয়স্ক আৰু চেমনীয়া উভয়ৰে উপযোগী গল্প,নাটিকা,অনুবাদ, বিভিন্ন বিজ্ঞান স্তম্ভ,বিজ্ঞানীৰ জিৱনী আদি ৰচনা কৰি আহিছে। ইতিমধ্যে তেওঁৰ দ্বাৰা ৰচিত ৪০০ৰো অধিক অনাতাঁৰ কথিকা প্ৰচাৰিত হৈছে। তদুপৰি দুমহীয়া বিজ্ঞান আলোচনীৰ "দৃষ্টি"ৰো তেওঁ সম্পাদক। ড° গোস্বামীৰ ইতিমধ্যে ৫০খনতকৈও অধিক বিজ্ঞান বিষয়ক আৰু বিজ্ঞান ভিত্তিক পুথি প্ৰকাশিত হৈছে। অসমীয়া ভাষাত তেওঁৰ ছকুৰি মান গল্প আৰু সাতখন উপন্যাস সৃষ্টি কৰিছে। ইয়াৰ উপৰিও ড° গোস্বামীৰ সম্পাদনাত শৰাইঘাট প্ৰকাশনৰ পৰা "কালজয়ী সাহিত্য" শীৰ্ষক এলানি ইংৰাজী ভাষাৰ বিখ্যাত গ্ৰন্থ অসমীয়া ভাষালৈ অনুবাদ কৰা হৈছে। তেওঁ ২০১৬ চনত অসম প্ৰকাশন পৰিষদৰ 'জীৱনজোৰা সাধনা বঁটা' লাভ কৰে ।




শিক্ষা আৰু কৰ্ম জীৱন
সাহিত্যিক জীৱন
বাহ্যিক সংযোগ
মতামত